Shahram G‘iyosov: Final jangida biroz omad yetishmadi

Rio—2016 Olimpiada o‘yinlari boks musobaqasining 69 kilogrammgacha bo‘lgan vazn toifasida ishtirok etgan Shahram G‘iyosov final bellashuvida qozog‘istonlik Daniyar Yeleusinovga imkoniyatni boy berdi va kumush medal sovrindori bo‘ldi. Bellashuvdan so‘ng o‘zbekistonlik sportchining final jangi haqidagi fikrlarini “Sports.kz” keltirdi.

“Yaxshi jang bo‘ldi. Finalda biroz omad yetishmadi. Muxlislarni xushnud qilish uchun ringda jang qiladigan sportchilarmiz. Biz faqatgina ringda raqibmiz. Hayotda esa bir-birimizni hurmat qiladigan do‘stlarmiz. Biz qardosh xalqlarmiz va bundan keyin ham shunday bo‘ladi”, – dedi G‘iyosov.